Frank Jensen (S), 1998-10-20:
Jeg vil også gerne anerkende det store arbejde, som Retsudvalget har lavet med dette lovforslag.
Som ordførerne også har tilkendegivet i dag, er det vanskeligt stof, som har betinget flere tekniske gennemgange i sidste samling og også i denne samling i Justitsministeriet, hvor medlemmer af Retsudvalget har haft mulighed for at stille alle tænkelige spørgsmål til de medarbejdere i ministeriet, der har arbejdet med lovforslaget; i det store udvalg, der har lavet lovudkastet, i udvalget, der beskæftigede sig med direktivet, både EF-direktivet, og også med gældende ret i Danmark, de to gældende registerlovgivninger, vi har, at få dem sammenkoblet med EF-direktivet og få det moderniseret, så vi på én og samme tid kan stå med et lovforslag, der har en balance: på den ene side beskyttelse af de personfølsomme oplysninger, på den anden side hensynet til, at vi også har en effektiv offentlig administration og en privat sektor, der også er i stand til at udnytte de data, som jo ofte er en betingelse for, at man også kan drive privat virksomhed, forskningsvirksomhed i den private sektor.
Så vi har altså lavet et grundigt arbejde.
Det var lavet på forhånd, inden vi som politikere overhovedet kom ind i sagen, af et grundigt udvalgsarbejde under Justitsministeriet med en lang række kompetente mennesker, der både kender den nugældende lovgivning og retstilstand med de nuværende registerlove og også EF-direktivet.
Og forinden er det jo rigtigt, som fru Elisabeth Arnold fik præciseret, at Folketingets Europaudvalg har været gennem hele direktivbehandlingen, og at flere ministre har været op til flere gange i Folketingets Europaudvalg og har forelagt status på forhandlingerne under tilblivelsen af direktivet.
Men selv om det er kompliceret lovgivning - og det anerkender jeg, og det er jeg enig i - skal man også passe på ikke at gøre den mere kompliceret, end den er, og man skal også passe på ikke at blive beslutningsangst, for allerede i dag har vi jo en lovgivning på feltet, som også er kompliceret.
Det er, som om lovgivningen om regulering af registre pludselig skulle blive kompliceret; men den nuværende danske registerlovgivning for både den offentlige forvaltning og den private sektor er jo også kompliceret, og der er lavet rundspørger i befolkningen og for den sags skyld også her i Folketinget om, hvordan den nugældende lovgivning skal fortolkes.
Det kræver altså, at man arbejder med lovgivningen, og det har ordførerne så sandelig også gjort.
Nu er vi ved at være fremme ved snorene, hvor vi også skal slå de sidste søm i, så vi kan gennemføre en lovgivning, der på én og samme tid moderniserer den nuværende lovgivning, men også implementerer et EU-direktiv.
Det er klart, at kompliceret lovgivning kan skabe myter,
Men heldigvis er det lykkedes at få mange myter manet i jorden, og det er i høj grad sket på en sådan måde, at vi har kunnet fortælle Retsudvalget, at den gældende retstilstand, for så vidt angår personfølsomme oplysninger på både det sociale og det strafferetlige område, vil kunne opretholdes.
Det er Justitsministeriets klare opfattelse, og den må så stå for en nærmere prøvelse.
Fru Birthe Rønn Hornbech problematiserede over spørgsmålet om, hvorvidt vi har fuld selvbestemmelsesret, hvis der skulle blive indgået en aftale mellem USA og EU om ændringer i direktivet.
Jeg vil godt garantere, at det er ikke noget, Kommissionen kan gøre egenhændigt; det kræver en behandling i Ministerrådet.
Hverken Ministerrådet for justitsministrene eller det indre markeds Ministerråd har noget kendskab til indholdet af de forhandlinger, som er foregået mellem USA og EU-Kommissionen; men forinden EU-Kommissionen vil være i stand til at kunne indgå nogen som helst aftale i forhold til tredjelande, vil det kræve en ændring af direktivet.
Det vil foregå ved en helt almindelig behandling i EU, og det vil efterfølgende foregå ved en forelæggelse for Folketinget, først i Europaudvalget og efterfølgende her i Folketingssalen.
Det, vi her har at gøre med, er en fælles regulering på EU-plan, som giver en høj grad af beskyttelse af oplysninger, som en offentlig sektor besidder, og regler for, hvordan den offentlige sektor internt må udveksle den slags oplysninger, og i hvilke tilfælde man må have lov til at videregive dem.
I forhold til den gældende lovgivning er der en hel række nye bestemmelser, som giver en styrkelse af retssikkerheden og en øget beskyttelse af den enkelte borger i tilfælde af registrering.
Det skal man ikke glemme i iveren efter at få sagen gjort kompliceret; der er en række nye bestemmelser, som giver en styrkelse af sikkerheden for den registrerede.
Det er rigtigt, når fru Birthe Rønn Hornbech påpeger, at der kan være samspilsproblemer i forhold til anden lovgivning, specielt offentlighedslovgivningen.
Her har vi også tilkendegivet over for Retsudvalget, at Justitsministeriet er indstillet på at klarlægge det spørgsmål ved nedsættelse af en arbejdsgruppe eller et udvalg, der i løbet af den kommende tid skal afklare grænseflader til offentlighedsloven. Jeg håber og tror på baggrund af den afklaring, vi har gennemført ved fremsættelsen af dette lovforslag, men også på baggrund af de spørgsmål, som er rejst af Retsudvalget siden fremsættelsen, at vi meget hurtigt fra regeringens side vil kunne besvare de spørgsmål og dermed også få forslaget til tredje behandling inden for overskuelig fremtid.